Huvipuisto

Huvipuisto on rentoutumiseen, vapaa-aikaan ja hurvitteluun suunniteltu paikka. Siellä on tyypillisesti useita erilaisia laitteita, kuten karuselleja, maailmanpyörä, vuoristorata ja autorata. Pienille lapsille on suunnattu omia laitteita. Lisäksi on peli- ja kilpailukojuja, joissa voi koettaa onneaan ja taitojaan tyypillisesti heittämällä esineitä maaliin. Välipalakojuissa myydään esimerkiksi hattaroita, jäätelöä, popcornia tai pikaruokaa. 
Maailman suurin huvipuistoketju on yhdysvaltalainen Six Flags.
Historiaa.
Maailman vanhin tai ainakin vanhin edelleen toiminnassa oleva huvipuisto on Tanskan Dyrehavsbakken, joka perustettiin vuonna 1583.
1500-luvulta alkaen perustettiin "huvipuutarhoiksi" nimettyjä lomakohteita, jotka olivat usein kuninkaallisia puutarhoja, jotka avattiin yleisölle. 1700-luvuilla Lontoon huvipuutarhat kypsyivät sosiaalisen elämän keskuksiksi, joihin oli rakennettu esimerkiksi teattereita, konserttipaviljonkeja, illallissaleja ja baareja. Huvituksiksi oli tarjolla ilotulituksia, naamiaisia, ja kirkkaan yövalaistuksen keskellä pimeiksi jätettyjä kujia, joissa harjoitettiin prostituutiota ja kenties jopa yhteiskuntaluokkien sekoittumista. Lontoon huvipuutarhat levisivät ympäri maailman. Huvipuutarhojen levittyä Ranskaan niiden huveihin lisättiin kukkotappeluita, joita ranskalaiset pitivät perienglantilaisena ajanvietteenä. 
Nämä olivat nykyaikaisen huvipuiston alkumuotoja. Eri lajityypien väliset erot hälvenivät ajan myötä.
Ajatus suljetusta, pysyvästä huvialueesta lähti New Yorkin Coney Islandilta. Vuosina 1897–1904 Coney Islandille rakennettiin kolme huvipuistoa: Steeplechase Park, Luna Park ja Dreamland, joihin oli oma sisäänkäyntinsä ja sisäänpääsymaksu. Nämä puistot saivat Yhdysvalloissa 20 000 jäljittelijää. Dreamland paloi maan tasalle 1911, ja se päätti huvipuistojen kukoistuskauden. Yhdysvaltain huvipuistot kuihtuivat laman ja sodan aikana, ja 1950-luvulla niitä pidettiin vain menneen ajan jäänteinä.
Teemapuistot.
Vuonna 1955 Walt Disney avasi Disneylandin, joka määritteli uudelleen sen, mitä huvipuistolla tarkoitetaan. Siinä missä huvipuisto oli tavallisesti pelkkä sekalainen joukko huvipuistolaitteita, Disneylandin laitteet noudattivat tiettyjä suunnitteluperiaatteita, jotka pyrkivät rakentamaan suurta yhtenäistä kertomusta. Tällaisia puistoja ryhdyttiin kutsumaan teemapuistoiksi.
Immersiiviset ympäristöt.
Viime vuosina huvipuistot ovat pyrkineet rakentamaan immersiivisiä ympäristöjä, jotka on omistettu tietyille tuotesarjoille, kuten Harry Potterille Universalin huvipuistoissa ja Tähtien sodalle Disneyn huvipuistoissa.
Huvipuistolaitteet.
Vuoristorata.
Vuoristorata on yleinen huvipuistolaite. Se nousee ja laskee erityisesti suunniteltujen muotojen mukaan, ja joskus radassa on yksi tai useampi "inversio". Inversioksi sanotaan radan kohtia, joissa matkustajat kääntyvät ylösalaisin. Radan ei välttämättä tarvitse tehdä täyttä kierrosta; tällaisia ratoja kutsutaan termillä "shuttle", vaikka jotkut ihmiset eivät varsinaisesti kutsukaan tällaisia ratoja "oikeiksi" vuoristoradoiksi. Kaikki laitteet, jotka kulkevat radan päällä, eivät kuitenkaan ole vuoristoratoja. Matkustajat istuvat vaunuissa vuoristorata-ajelun aikana. Vuoristoradoissa on kahden, neljän tai kuuden hengen vaunuja, jotka on yleensä kiinnitetty toisiinsa yhtenäiseksi junaksi. Joissain vuoristoradoissa, erityisesti Wild Mouse -vuoristoradoissa, radalla kulkee vain yksittäisiä vaunuja.